ભારત સહિતના ઇમર્જીંગ માર્કેટમાં સ્થિતિ વધુ ખરાબ રહી હતી. આવા બજારોમાંથી માત્ર ઇક્વિટી જ નહીં પણ ડેટમાંથી પણ નાણાં પાછા ખેંચ્યા હતા. રિપોર્ટ અનુસાર જુન મહિનામાં ઇમર્જીંગ માર્કેટમાંથી ગત્ સપ્તાહમાં ડેટ અને ઇક્વિટી મળીને કુલ ૧૮ અબજ ડોલર પાછા ખેંચાયા હતા. મે મહિનામાં આ રકમ ૮ અબજ ડોલરની હતી. આમ લગભગ બમણા નાણાં પાછા ખેંચાયા હતા. જોકે જુન મહિનામાં ભારતીય શેરબજારમાં વિદેશી રોકાણકારોની વેચવાલી આગલા મહિના કરતાં ઘટી હતી અને વૈશ્વિક સ્તરે જોવાયેલી વેચવાલીની સરખામણીએ ધીમી પડી હોવાનું ડેટા સૂચવતા હતા. સેબીના આંકડા અનુસાર ભારતીય શેરબજારમાંથી વીતેલા મહિનામાં બે અબજ ડોલર પાછા ખેંચાયા હતા. જે આંકડો મે મહિનામાં ૩.૩૧ અબજ ડોલરનો રહ્યો હતો. જુન મહિનામાં માત્ર ભારત જ નહિં વૈશ્વિક શેરબજારમાં ટ્રેડ વોરને કારણે વેચવાલી ફરી વળી હતી. અમેરિકા અને ભારતને બાદ કરતાં એશિયા અને યુરોપના શેરબજારમાં બેથી લઇને આઠ ટકા સુધીનો ઘટાડો નોંધાયો હતો.